**REZULTATI POSLOVANJA JAVNE USTANOVE NACIONALNI PARK PLITVIČKA JEZERA ZA RAZDOBLJE OD SIJEČNJA DO PROSINCA 2023. GODINE**

**UVOD**

**Javna ustanova Nacionalni park Plitvička jezera** upravlja Nacionalnim parkom te područjima ekološke mreže Natura 2000 i drugim zaštićenim područjima na prostoru Nacionalnog parka. Osnivač Javne ustanove je Republika Hrvatska, a osnivačka prava i dužnosti u ime RH obavlja središnje tijelo državne uprave nadležno za zaštitu prirode, odnosno Ministarstvo gospodarstva i održivog razvoja.

Sukladno Zakonu o zaštiti prirode, javna ustanova obavlja djelatnost zaštite, održavanja i promicanja zaštićenog područja u cilju zaštite i očuvanja izvornosti prirode, osiguravanja neometanog odvijanja prirodnih procesa i održivog korištenja prirodnih dobara, nadzire provođenje uvjeta i mjera zaštite prirode na području kojim upravlja te sudjeluje u prikupljanju podataka u svrhu praćenja stanja očuvanosti prirode (monitoring). Osim navedenog, Javna ustanova Nacionalni park Plitvička jezera obavlja i druge djelatnosti utvrđene Statutom, kao što su: prihvat, informiranje, vođenje i prijevoz posjetitelja, ugostiteljsko-turističke djelatnosti, trgovina na veliko i malo, poticanje razvoja tradicionalne ugostiteljske ponude (seoski turizam) i dr.

**SAŽETAK OSTVARENIH REZULTATA POSLOVANJA**

Tijekom 2023. godine provedena su 62 znanstveno – istraživačka i stručna projekta odnosno monitoringa vezana uz očuvanje prirodnih vrijednosti Parka, uz angažiranje vanjskih stručnjaka, dok je 33 stručna projekta odnosno monitoringa Služba zaštite odradila samostalno. Izrađena su dva stručna elaborata o stanju sedrenih barijera u jezerskom sustavu s prijedlogom renaturalizacije.

U području očuvanja kulturne baštine provedeni su radovi izrade projektne dokumentacije, obnove i/ili konzerviranja za objekte: Lugarnica na Prijeboju, Restoran Kozjak i Krčingrad. Izrađeni su projekti i provedeno hortikulturno uređenje za objekte Lička kuća i Restoran Poljana te je provedeno hortikulturno uređenje i održavanje oko svih objekata turističke namjene.

Provedene su brojne aktivnosti vezane uz očuvanje prirodnih vrijednosti kao što su: samostalne akcije čišćenja jezera i vodotoka te divljih odlagališta otpada, aktivnosti čišćenja šumskih cesta i šumskih čistina, konzervacijske mjere vezane uz obnovu populacija dunavske pastrve – izlov invazivnih vrsta riba i poribljavanje dunavskom pastrvom te je izrađen elaborat za uklanjanje umjetnih pregrada na Bijeloj rijeci i provedene aktivnosti obnove starog toka na 3 lokacije. Nastavljene su redovite mjere očuvanja i održavanja na travnjačkim površinama i vlažnim staništima: mjere očuvanja močvarnog plavca (uklanjanje drvenaste vegetacije), uklanjanje invazivnih vrsta (ambrozije), održavanje lokvi na području

Parka, održavanje bazofilnih cretova, aktivno upravljanje (košnja) suhim kontinentalnim travnjacima, vrtištinama i travnjacima tvrdače te travnjacima beskoljenke.

Služba zaštite redovito je provodila i aktivnosti edukacije i interpretacije o vrijednostima Parka. Provedeno je 6 edukativnih programa za različite dobne uzraste djece na kojima je sudjelovalo oko 390 sudionika dok je tijekom mjesec dana na korištenju bila i mobilna izložba Diverterra koju je posjetilo oko 400 djece. Obilježeni su značajni datumi u zaštiti prirode za što je organizirano 14 događanja. U volonterskom programu Zeleni čuvar sudjelovalo je 4 volontera, a provedena je i radionica restauracije špilja na kojoj su sudjelovali djelatnici Službe zaštite i studenti/volonteri. Provedene su brojne stručne prezentacije, predavanja i stručna vođenja. Za tisak je pripremljena fotomonografija o starim razglednicama Plitvičkih jezera te je finalizirana fotomonografija Parka.

<https://np-plitvicka-jezera.hr/wp-content/uploads/2023/04/GP_2023_JUNPPJ_usvojeni.pdf>

<https://np-plitvicka-jezera.hr/wp-content/uploads/2024/04/IP-2023-JU-NP-Plitvicka-jezera.pdf>

Nacionalni park Plitvička jezera je tijekom 2023. godine posjetilo 1.450.467 posjetitelja, od čega su 14,82% činili posjetitelja iz Hrvatske te 85,18% posjetitelji iz inozemstva. Od ukupnog broja ulaznica 43,39 % ih je prodano online.

U smještajnim kapacitetima upravljanima od strane javne ustanove (hoteli i kampovi) ostvareno je 169.614noćenja.

Od značajnijih investicijskih projekata tijekom 2023. godine rekonstruiran je restoran Borje, izvršena je sanacija internog sustava odvodnje unutar Parka, započela je faksimilna rekonstrukcija građevine restorana Kozjak, te su započeli radovi na rekonstrukciji staze Velika Poljana-Hladovina i Velika Poljana-Mukinje.

Javna ustanova Nacionalni park Plitvička jezera je u 2023. godini objavila ukupno 91 postupaka javne

nabave i 61 postupaka jednostavne nabave te ispostavila približno 14.000 narudžbenica za robe, radove

i usluge, sukladno sklopljenim ugovorima/okvirnim sporazumima  ili odobrenim ponudama.

Na dan 31.12.2023.g. u NP Plitvička jezera bilo je zaposleno ukupno 819 radnika (651 radnik na

neodređeno i 168 radnika na određeno vrijeme).

U razdoblju od siječnja do prosinca 2023. godine ostvareno je 57.872.164,02 EUR prihoda poslovanja dok su rashodi poslovanja iznosili 39.486.590,21 EUR.

Dokumenti financijskih izvještaja objavljeni su na mrežnim stranicama Ustanove: <https://np-plitvicka-jezera.hr/o-nama/financije/>

Javna ustanova Nacionalni park Plitvička jezera